《闽中除岁恭祀先大夫祠》
明代·林培

凛凛岁云暮，独坐嵩山阳。雨散忽开霁，山色郁苍苍。

俯听流泉鸣，仰视飞雁翔。悠悠陟岵思，怆然热中肠。

我父昔宦兹，讲学慕羲皇。化被蚩蚩氓，升此大道堂。

盈盈一水间，弦诵声洋洋。宦业未三年，奄忽梦黄粱。

内顾徒四壁，行道为悲伤。青衿思令仪，俎豆青山旁。

肇禋三十载，庙貌何昂藏。我来初奉蒸，骏奔萃冠裳。

徘徊不忍去，洒扫在堂皇。感此岁时心，奠此椒与浆。

勖哉隆德兴，继序永不忘。

作者简介：林培（？—约一五九七），字培之。东莞人。烈子。明神宗万历元年（一五七三）举人。任湖广新化知县，擢南京河南道御史。后以疏陈时政忤帝意谪福建盐运司知事，寻以亲老告归，卒于家。明熹宗天启二年追赠光禄寺少卿。有《疏草》、《治录》、《游记》、《诗草》等。清温汝能《粤东诗海》卷三六有传。